作者:段成式
標題:折楊柳七首
內容:枝枝交影鎖長門，嫩色曾沾雨露恩。鳳輦不來春欲盡，空留鶯語到黃昏。水殿年年佔早芳，柔條偏惹禦爐香。而今萬乘多巡狩，輦路無陰綠草長。玉樓煙薄不勝芳，金屋寒輕翠帶長。公子驊騮往何處，綠陰堪系紫遊韁。嫩葉初齊不耐寒，風和時拂玉欄幹。君王去日曾攀折，泣雨傷春翠黛殘。微黃才綻未成陰，繡戶珠簾相映深。長恨早梅無賴極，先將春色出前林。隋家堤上已成塵，漢將營邊不復春。只向江南並塞北，酒旗相伴惹行人。陌上河邊千萬枝，怕寒愁雨盡低垂。黃金穟短人多折，已恨東風不展眉。